DA Den Europæiske Unions Tidende CE 88/429

(2004/C 88 E/0435)

SKRIFTLIG FORESPØRGSEL E-2676/03

af Ulrich Stockmann (PSE) til Kommissionen

(10. september 2003)

Om: Adgang til det amerikanske marked for DHL Airways

Siden Deutsche Post World Net har overtaget det internationale ekspresforsendelsesfirma DHL, har UPS og FEDEX med mange forskellige midler forsøgt at holde DHL ude fra det amerikanske marked. UPS og FEDEX har en slags duopol på det amerikanske pakkemarked med en markedsandel på 80 %, mens DHL kun har en markedsandel på 0,9 %. Som juridisk/politisk middel til at beskytte det amerikanske marked mod udenlandske konkurrenter benytter UPS og FEDEX bestemmelsen om, at et flyselskab kun er at betragte som US Carrier, hvis amerikanske statsborgere er indehavere af mindst 75 % af stemmerettighederne og 51 % af kapitalandelene. Begge dele er tilfældet for DHL Airways i USA, efter at landtransport og lufttransport er blevet splittet op i to selskaber efter DPAG's overtagelse af DHL, og DHL International kun har en andel på 25 % i DHL Airways. Dette er også blevet fastslået af Department of Transportation (DOT), der har afvist mange henvendelser fra UPS og FEDEX. Den 16. april 2003 blev der imidlertid vedtaget en ændring af krigsbudgettet, hvorefter flyselskaber der ikke rent faktisk kontrolleres af amerikanske statsborgere, har over 50 % af deres omsætning fra en udenlandsk virksomhed, eller tilhører en fremmed stat, ikke kan tildeles militære ordrer over de bevillinger, der nu er frigivet. Denne bestemmelse passer kun på DHL Airways og diskriminerer således oplagt en enkelt virksomhed, da Pentagon og State Department er store kunder for DHL Airways. Den konkurrencefjendtlige holdning fra FEDEX/UPS' side står i klar modsætning til den frihed, hvormed UPS udøver sin virksomhed i Europa. Mens UPS alene har en markedsandel på ca. 64 % i USA, hvor DHL's markedsandel kun er på 0,9 %, når Deutsche Post (inkl. DHL) op på 23 % og UPS op på 8 % på det konkurrenceintensive tyske marked.

Er denne problematik Kommissionen bekendt? Hvad agter den at foretage sig imod denne diskrimination? Hvilke foranstaltninger agter Kommissionen at træffe på baggrund af Open Sky-aftalen mellem USA og EU for at sikre adgangen til det amerikanske marked og skabe fuld gensidighed?

Svar afgivet på Kommissionens vegne af Patrick Lamy

(14. oktober 2003)

Kommissionen følger nøje udviklingen vedrørende europæiske virksomheders adgang til det amerikanske marked.

Spørgsmålet vedrører ekspresforsendelsesfirmaet DHL's adgang til markedet i De Forenede Stater. For nylig er der i lovgivningen i De Forenede Stater indført en ny begrænsning, der skærper ejendomskravene for flyselskaber, der ønsker at indgå indgå kontrakter med militæret. I afsnit 2710 i Emergency Wartime Supplemental Appropriations Act fra april 2003 nævnes udtrykkeligt, at ingen af de i denne eller nogen anden lov nævnte midler kan anvises eller udbetales som betaling for en transport, der udføres af et flyselskab, som ikke faktisk kontrolleres af statsborgere fra De Forenede Stater, og at et flyselskab ikke faktisk anses at være kontrolleret af statsborgere fra De Forenede Stater, hvis flyselskabet i de seneste tre år har modtaget 50 % eller mere af indtægterne fra en person, som ikke er statsborger i De Forenede Stater, og denne person direkte eller indirekte har stemmeret i flyselskabet eller dette ejes af et udenlandsk statsorgan.

Efter Kommissionens opfattelse går disse bestemmelser direkte imod EU's og navnlig DHL's interesser. DHL har behov for at anvende de amerikanske flyselskabers fragttjenester til lufttransportdelen af sine leverancer. Eftersom disse flyselskaber modtager den overvejende del af sine indtægter fra DHL, ville de i henhold til Wartime Supplemental Appropriations Act være udelukket fra at indgå kontrakter med militæret.

Kommissionen henviser dog ligeledes til, at afsnit 2710 gør det muligt for forsvarsministeren at give afkald på denne begrænsning. Når forsvarsministeren beslutter, at der ikke findes noget flyselskab, der er i besiddelse af et certifikat i henhold til afsnit 41102, som kan og vil sørge for en sådan transport, kan forsvarsministeren indgå aftale om at lade transporten udføre af et flyselskab, som ikke er i besiddelse af et certifikat. Så vidt Kommissionen har kendskab til, udfører DHL for øjeblikket postbefordringstjenester for De Forenede Staters forsvarsministerium til både Irak og Afghanistan.

Under alle omstændigheder skal der henvises til, at DHL har solgt sin andel på 25 % i DHL Airways til amerikanske investorer. DHL Airways har ændret navn til AStar Air Cargo og ejes nu 100 % af amerikanske statsborgere.

Kommissionen er bekendt med, at amerikanske luftfragtselskaber har ret til at udføre flyvninger inden for EU, medens luftfragtselskaber fra EU ikke har ret til at udføre indenrigsflyvninger i De Forenede Stater. Denne uligevægt vil blive behandlet under de kommende forhandlinger om et åbent luftfartsområde mellem EU og De Forenede Stater. Forhandlingerne har til formål at åbne hjemmemarkedet i De Forenede Stater for flyselskaber fra EU og vice versa. Et centralt element heri er, at de særlige begrænsninger vedrørende udenlandsk ejerskab og udenlandsk kontrol af flyselskaber ophæves.